Aja Humm

Aja Humm (født 30. april 1974 i Bern) er en sveitsisk-norsk fiolinist, musikkorganisator, gründer, foredragsholder og næringslivscoach. Hun har gitt opptredener både i Norge og utenlands, med en omfattende turnévirksomhet i USA, Europa og Kina.


== Utdannelse og karriere ==


=== Musikk ===
Aja Humm var fra 1979 fiolinelev ved Trondheim Kommunale Musikkskole, hvor hun den siste perioden, i 1989-1991, gikk talentskolen og lørdagsskolen. I 1991 begynte hun 16 år gammel på Musikkonservatoriet i Trondheim under professor Bjarne Fiskum. I 1998 fullførte hun cand. mag. ved Barratt Due Musikkinstitutt under Stephan Barratt Due. Etter et opphold ved Indiana University i 1996, tok hun mastergrad i musikk ved Conservatorium van Amsterdam.
Fra 1987 opptrådte Aja Humm som solist, gruppeleder og konsertmester i mange ulike sammenhenger. I symfoniorkestersammenheng spilte hun i 1990-årene med blant andre Trondheim Byorkester, Trondheim Symfoniorkester og Oslo Filharmoniske Orkester.
Hun har også spilt med ulike kammerorkestre, blant annet Trondheimsolistene, Oslo Camerata, Det Norske Kammerorkester, Amsterdam Sinfonietta og Camerata Sweden. Humm er dessuten leder av strykekvartetten Fine Nordic Strings, og ledet tidligere strykekvartetten Charmina.
Som konsertmester har Aja Humm ledet Barratt Due Symfoniorkester og Oslofjorden Operaselskap. I 2001-2002 var hun konsertmester og leder for Tromsø Symfoniorkester. 
Aja Humm debuterte som fiolinsolist i 1989 med Trondheim Byorkester, og fremførte ved denne anledningen Symphonie Espagnole av Édouard Lalo. Siden har hun hatt en rekke solistopptredener, både i innland og utland. 
Blant hennes egne prosjekter er Den lille Prinsen og Ravel (2002) med musikk av Maurice Ravel, der hun samarbeidet med skuespilleren Lars Andreas Larssen og musikerne Kjersti Rydsaa og Tor Espen Aspaas, og Skjebnesymfonien (2013), som begge utforsket grenselandet mellom musikk og teater.
Aja Humm har medvirket på en rekke norske musikkalbum.


==== Medvirker på ====
Dollie: Adrian/Bjørnov (album) (1999)
Magnus Grønneberg:  Wildenvey (2001)
Hot Club de Norvège: White Night Stories (med Tromsø Symfoniorkester (2002)
Hot Club de Norvège: White Night Live (2002)
Christina Bjordal Band: Where Dreams Begin (2003)
Jan Eggum: Hjerteknuser (2007)
Gaute Storaas : Elias Og Kongeskipet (2007)
Jon Larsen: A Portrait of Jon Larsen (2009)
Lisa Dillan og Asbjørn Lerheim: Love Me Tender - The Quite Quiet Way (2012)


=== Coaching og næringslivsutvikling ===
Fra 2010 har Aja Humm gjennom ytterligere utdannelse utvidet sitt virkeområde til å omfatte langt mer enn musikk, slik at det også omfatter coaching og lederutvikling, bedriftskultur og seminarer. Hun er Sertifisert Meta-Coach (ACMC).
I 2017 etablerte Aja Humm podkasten Suksesspillen. Hun er dessuten grunnlegger av coachingfirmaet Tune In Labs.


== Utenlandsopphold ==
1996: Indiana University, Bloomington
1998-2000: Conservatorium van Amsterdam – Master of Music
2012: Santa Cruz, California – NLP MasterPractitioner med Robert Dilts
2014: London – Unleash the Power Within
2015-2018: London – Advanced Working In Business Program: The Power of the Principles in Business, Dr. Ken Manning og Robin Charbit


== Familie ==
Aja Humm er datter av kulturarbeider og impresario Bea Levine-Humm og søster av pianisten og grunnlegger av TIMANI-metoden Tina Margareta Nilssen.


== Kilder ==
CV for Aja Humm, 2019


== Eksterne lenker ==
(no) Aja Humm hos Nationaltheatret 
(en) discogs.com: Aja Humm
(no) kulturradet.no: Skjebnesymfonien